จับตาผู้ถือหุ้นใหญ่ STARK เล็งขายหุ้นหวังเพิ่มฟรีโฟลต หลังพ้นไซเลนท์ฯ
จับตาผู้ถือหุ้นใหญ่ STARK เล็งขายหุ้นหวังเพิ่มฟรีโฟลต หลังพ้นไซเลนท์ฯ 25 ม.ค.63 เตรียมออกหุ้นกู้ 150 ล้านเหรียญฯเพิ่มความคล่องตัวในทางการเงิน
จับตาผู้ถือหุ้นใหญ่ STARK เล็งขายหุ้นหวังเพิ่มฟรีโฟลต หลังพ้นไซเลนท์ฯ 25 ม.ค.63 เตรียมออกหุ้นกู้ 150 ล้านเหรียญฯเพิ่มความคล่องตัวในทางการเงิน
29 ม.ค. 2563

บริษัท สตาร์ค คอร์เปอเรชั่น จำกัด (มหาชน) หรือ STARK เปิดเผยว่า ที่ประชุมคณะกรรมการมีมติเห็นชอบแนวทางการเพิ่มสัดส่วนการถือหุ้นของผู้ถือหุ้นรายย่อย (Free Float) โดยบริษัทได้มีการหารือกับ นายวนรัชต์ ตั้งคารวคุณ ซึ่งปัจจุบันถือหุ้นทั้งทางตรงและทางอ้อมรวม 21,500 ล้านหุ้น หรือคิดเป็น 90.3% ของทุนชำระแล้วของบริษัท ซึ่งหุ้นจำนวน 5,375 ล้านหุ้นจะพ้นระยะเวลาห้ามขาย (Silent Period) ในวันที่ 25 ม.ค.63 ซึ่งผู้ถือหุ้นรายดังกล่าวจะใช้ความสามารถอย่างเต็มที่ในการกระจายหุ้นดังกล่าว โดยมุ่งเน้นกลุ่มนักลงทุนสถาบันเป็นหลัก เพื่อเพิ่ม Free Float ให้ครบถ้วนตามหลักเกณฑ์ของตลาดหลักทรัพย์ฯ
ทั้งนี้บริษัทมีเจตนาและความมุ่งมั่นในการเพิ่ม Free Float เพื่อให้บริษัทมีคุณสมบัติสอดคล้องกับเกณฑ์การดำรงสถานะของบริษัทจดทะเบียน ซึ่งจะต้องมี Free Float ไม่น้อยกว่า 15% ของทุนชำระแล้วของบริษัทตามระยะเวลาที่กำหนด ซึ่งตามมติที่ประชุมคณะกรรมการเมื่อวันที่ 22 ก.พ.62 มีมติให้บริษัทดำเนินการเสนอขายหุ้นสามัญให้แก่ผู้ถือหุ้นตามสัดส่วนเดิม (Rights Offering :RO) จำนวนประมาณ 1,322 ล้านหุ้น ภายในไตรมาส 4/62 และเสนอขายหุ้นสามัญเพิ่มทุนให้แก่ประชาชนเป็นการทั่วไป (Public Offering) จำนวนประมาณ 1,800 ล้านหุ้น ภายในครึ่งปีแรกของปี 63 ซึ่งหุ้นดังกล่าวประกอบด้วย การเสนอขายหุ้นสามัญเพิ่มทุนจำนวนไม่เกิน 480 ล้านหุ้น และ การเสนอขายหุ้นสามัญโดยผู้ถือหุ้นเดิม (นายวนรัชต์ ตั้งคารวคุณ) จำนวน 1,320 ล้านหุ้น
โดยบริษัทได้ดำเนินการเสนอขายหุ้นสามัญให้ RO แล้วเสร็จเมื่อวันที่ 30 ก.ย.62 ทำให้บริษัทมี Free Float เท่ากับประมาณ 9.7% ของทุนชำระแล้วของบริษัท อย่างไรก็ตาม บริษัทอยู่ระหว่างการเข้าทำรายการลงทุนในบริษัท Thinh Phat Cables Joint Stock Company และ Dovina Viet Non-Ferrous Metal and Plastic Joint Stock Company ตามมติที่ประชุมคณะกรรมการ ครั้งที่ 7/2562 เมื่อวันที่ 25 ธ.ค.62 ส่งผลให้บริษัทอยู่ระหว่างการพิจารณาข้อเสนอและเจรจากับสถาบันการเงินต่างๆ เพื่อให้บริษัทและผู้ถือหุ้นได้รับผลประโยชน์สูงสุดและเหมาะสม
พร้อมกันนั้น คณะกรรมการบริษัทยังมีมติเห็นชอบให้บริษัทออกและเสนอขายตราสารหนี้ภายในวงเงินไม่เกิน 150,000,000 เหรียญสหรัฐ เพื่อเพิ่มความคล่องตัวในทางการเงินในการดำเนินธุรกิจของบริษัท